บริการระบบจัดเก็บค่าธรรมเนียมผ่านทางอัตโนมัติแบบไม่มีไม้กั้น (M-Flow) ผ่านการตัดบัญชีเงินสำรองของบัตร Easy Pass
นายสราวุธ ทรงศิวิไล อธิบดีกรมทางหลวง เปิดเผยว่า กรมทางหลวงได้พัฒนาระบบจัดเก็บค่าธรรมเนียมผ่านทางอัตโนมัติแบบไม่มีไม้กั้น (M-Flow) ตามนโยบายของรัฐมนตรีว่าการกระทรวงคมนาคม เพื่อช่วยแก้ไขปัญหาการจราจรตัดขัดบริเวณหน้าด่านเก็บค่าธรรมเนียมผ่านทางของทางหลวงพิเศษระหว่างเมืองและเพื่ออำนวยความสะดวกแก่ผู้ใช้บริการที่มีบัตร M-Pass และบัตร Easy Pass ให้สามารถใช้บริการระบบ M-Flow ได้อย่างสะดวกสบาย โดยสามารถเปิดให้บริการเต็มรูปแบบได้ในวันนี้ (วันที่ 15 กุมภาพันธ์ 2565) ตั้งแต่เวลา 22.00 น. เป็นต้นไป การดำเนินงานครั้งนี้กรมทางหลวง ได้ร่วมกับการทางพิเศษแห่งประเทศไทยลงนามบันทึกข้อตกลงพัฒนาช่องทางการชำระเงินของระบบจัดเก็บค่าธรรมเนียมผ่านทางอัตโนมัติแบบไม่มีไม้กั้น (M-Flow) ผ่านการตัดบัญชีเงินสำรองบัตร Easy Pass และ M-Pass แบบอัตโนมัติ ซึ่งมีขอบเขตความร่วมมือ ได้แก่ การพัฒนาช่องทางการชำระเงินของระบบจัดเก็บค่าธรรมเนียมผ่านทางระบบ M-Flow ผ่านการตัดบัญชีเงินสำรองบัตร Easy Pass/M-Pass แบบอัตโนมัติ /การส่งเสริมให้ผู้ใช้ทางที่มีบัตร Easy Pass และ M-Pass สมัครสมาชิกบัตร M-Flow ด้วยการส่งแบบฟอร์ม เอกสารแนะนำและเชิญชวนทางไปรษณีย์ SMS และ E-mail รวมทั้งการประชาสัมพันธ์ผ่านสื่อต่างๆ และการพัฒนาช่องทางการลงทะเบียนสมัครสมาชิก M-Folw สำหรับผู้ใช้ทางที่มีบัตร Easy Pass และ M-Pass ให้มีความสะดวกรวดเร็ว ในการสมัครสมาชิกระบบ M-Flowการเปิดให้บริการระบบจัดเก็บค่าธรรมเนียมผ่านทางอัตโนมัติแบบไม่มีไม้กั้น (M-Flow)  แบบเต็มรูปแบบครั้งนี้ เป็นการให้ประชาชนสมัครสมาชิกและผ่านด่านเก็บค่าธรรมเนียมผ่านทางไปก่อน แล้วจึงเรียกเก็บเงินหรือตัดเงินจากบัตรในภายหลัง เริ่มใช้งาน 4 ด่านนำร่อง ได้แก่ ด่านธัญบุรี 1 /ด่านธัญบุรี 2 / ด่านทับช้าง 1 และด่านทับช้าง 2 ผู้สนใจสามารถลงทะเบียนได้ที่ www.mflowthai.com หรือแอปพลิเคชัน Mflow และจุดบริการของกรมทางหลวง สำหรับลูกค้าที่ใช้บริการ M-Pass และ Easy Pass อยู่แล้ว สามารถสมัครสมาชิกและระบุช่องทางการชำระค่าบริการผ่านบัตรได้แล้วขณะนี้